
PËR HAPJEN E PROGRAMIT TË RI TË STUDIMIT, PRANË SHKOLLËS SË LARTË UNIVERSITARE, PRIVATE, “ALDENT”, TIRANË
  
Në mbështetje të nenit 100 të Kushtetutës dhe të neneve 4, 5, 40, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
                                                      
1.  Hapjen e programit të studimit, të ciklit të parë, në “Infermieri e përgjithshme”, në formën e studimeve me kohë të plotë, pranë shkollës së lartë universitare, private, “Aldent”, Tiranë. 
2.  Kohëzgjatja normale e programit të studimit të ciklit të parë të jetë 3 (tri) vite akademike, me plotësimin, së paku, të 180 krediteve. Në përfundim të këtij programi studimi lëshohet diplomë e nivelit të parë (DNP) në “Infermieri e përgjithshme”. 
3. Ngarkohet shkolla e lartë universitare, private, “Aldent”, që, për këtë program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit, pas vitit të parë, nga një personel akademik i huaj, me kualifikimet e nevojshme. 
4. Shkolla e lartë universitare, private, “Aldent”, ta fillojë veprimtarinë mësimore për programin e studimit, të përcaktuar në pikën 1 të këtij vendimi, pasi të ketë marrë, jo më vonë se dy javë para fillimit të veprimtarisë mësimore, lejen përkatëse nga Ministri i Arsimit dhe Shkencës. 
Ministri e lëshon lejen pasi vlerëson se institucioni mësimor ka përmbushur angazhimet e deklaruara, në përputhje me udhëzimin e tij, për këtë qëllim. 
5. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës. 
6.  Shkolla e lartë universitare, private, “Aldent”, duhet t’i nënshtrohet procesit të akreditimit të këtij programi studimi, brenda afateve të përcaktuara në ligjin në fuqi. 
7.  Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

